Sputnik акорреспондент Алхас Манаргьиа иажәақәа рыла, ашьапылампыласцәа рылахь еиқәуп, избан акәзар еилыркаауан Аԥсны зегьы ишазыԥшыз дара риааира.
"Ҳәара аҭахыума, ашьапылампыласцәа ргәы каҳаны иҟоуп, избан акәзар, аӡәыр аиааира иҭахызар, зегь раасҭа изҭахыз дара ракәын, азыҟаҵаҩ ахада раԥхьа днаргыланы. Ҳара ҳгәы азыбылуеит, хәыԥшҩык иаҳасабала ауп арҭ ахәмаррақәа шҳадаҳкылоз, аха дара еилыркаауан ирыдыз аҭакԥхықәра. Ажәакала, рылахь еиқәуп ҳшьапылампыласцәа", — ҳәа иҳәеит Манаргьиа.
Ашьапылампыл азы ConIFA аверсиала ачемпионат иалагеит рашәара 4 рзы, ихыркәшахеит рашәара 10 рзы афиналтә хәмаррала.